Regering skop dalk 20 families van WK-plaasGroundUp, Liezl Human Dennis Brandt is een van die plaaswerkers wat dalk binnekort sonder heenkome gaan sit. (Foto: GroundUp) Omtrent 20 families wat tans op ŉ plaas naby Citrusdal in die Wes-Kaap woon, vrees dat hulle dalk binnekort sonder ŉ tuiste kan sit. Dit omdat die Landbounavorsingsraad (LNR), wat die plaas besit, die plaas aan private eienaars wil uitverhuur. Die meeste van hierdie families is seisoenale werkers op ander plase en woon al die afgelope drie dekades op die plaas, wat 120 hektaar langs die N7 beslaan. Dié “proefplaas” is in 1990 reeds deur die LNR tot stand gebring, maar die raad wil dit nou aan ŉ kommersiële boer uitverhuur. Die nuwe eienaar, wie se naam nog nie bekend is nie, wil glo hê die families moet van die plaas afgesit word. Volgens inwoners is die proefplaas grotendeels reeds sedert 2000 onbewerk en het van die families in die huise op die plaas ingetrek. Melvin Bezuidenhout, een van die inwoners, het aan GroundUp gesê hy woon al 26 jaar hier en het aanvanklik direk aan die LNR huur betaal. Die inwoners het egter ophou betaal nadat die LNR ŉ paar jaar gelede alle water‑ en elektrisiteitstoevoer na die plaas gesny het. Hy sê sy twee volwasse kinders en baie van die ander inwoners, is op die plaas gebore en dat inwoners aanvanklik baie werk ingesit het om die plaas destyds suksesvol te bedryf. “Die LNR kan nie nou net planne agter ons rug maak nie.” Nog ŉ inwoner, Dennis Brandt, sê dit is onregverdig dat hulle nou die huise moet ontruim nadat hulle die wonings 25 jaar lank onderhou het. “As ons nie na hierdie plaas omgesien het nie, sou dit in ŉ plakkerskamp ontaard het.” Alle versoeke van inwoners af om eienaarskap van die plaas aan hulle te oorhandig, val ook op dowe ore. GroundUp het die LNR verlede week gekontak en dié het bevestig dat die plaas binnekort aan ŉ kommersiële boer uitverhuur sal word. ŉ Woordvoerder, Derusha Crank, het egter gesê “geen huidige of voormalige werknemers van die LNR woon op die plaas nie en dat enige besware wat inwoners het, met die plaaslike munisipaliteit opgeneem moet word”. Laasgenoemde het nooit na GroundUp teruggekom met antwoorde op hul vrae nie. Hierdie berig het oorspronklik op GroundUp verskyn. Lees die volledige berig hier.